CELEX: 32020D0774
Language: sl
Date: 2020-06-08 00:00:00
Title: Izvedbeni sklep Sveta (EU) 2020/774 z dne 8. junija 2020 o dovoljenju Republiki Finski, da uporabi posebni ukrep odstopanja od člena 287 Direktive 2006/112/ES o skupnem sistemu davka na dodano vrednost

12.6.2020   
               
               
                  SL
               
               
                  Uradni list Evropske unije
               
               
                  L 184/77
               
            
         IZVEDBENI SKLEP SVETA (EU) 2020/774
         z dne 8. junija 2020
         o dovoljenju Republiki Finski, da uporabi posebni ukrep odstopanja od člena 287 Direktive 2006/112/ES o skupnem sistemu davka na dodano vrednost
         SVET EVROPSKE UNIJE JE –
         ob upoštevanju Pogodbe o delovanju Evropske unije,
         ob upoštevanju Direktive Sveta 2006/112/ES z dne 28. novembra 2006 o skupnem sistemu davka na dodano vrednost (1) in zlasti prvega pododstavka člena 395(1) Direktive,
         ob upoštevanju predloga Evropske komisije,
         ob upoštevanju naslednjega:
         
                     (1)
                  
                  
                     Na podlagi točke 5 člena 287 Direktive 2006/112/ES lahko Finska oprosti plačila davka na dodano vrednost (DDV) tiste davčne zavezance, katerih letni promet ne presega protivrednosti 10 000 ECU v nacionalni valuti po menjalnem tečaju na dan njenega pristopa.
                  
               
                     (2)
                  
                  
                     V dopisu, ki ga je Komisija evidentirala 6. januarja 2020, je Finska zaprosila za dovoljenje za uvedbo posebnega ukrepa, ki odstopa od točke 5 člena 287 Direktive 2006/112/ES (v nadaljnjem besedilu: posebni ukrep), od 1. januarja 2021 do 31. decembra 2024, da bi se prag oprostitve povečal na 15 000 EUR. Na podlagi posebnega ukrepa bi bili davčni zavezanci, katerih letni promet znaša največ 15 000 EUR, oproščeni določenih ali vseh obveznosti v zvezi z DDV iz poglavij od 2 do 6 naslova XI Direktive Sveta 2006/112/ES.
                  
               
                     (3)
                  
                  
                     Višji prag v posebni ureditvi za mala podjetja, določeni v členih 281 do 294 Direktive 2006/112/ES, je ukrep poenostavitve, saj lahko znatno zmanjša obveznosti v zvezi z DDV za mala podjetja.
                  
               
                     (4)
                  
                  
                     Z dopisom z dne 10. marca 2020 je Komisija na podlagi drugega pododstavka člena 395(2) Direktive 2006/112/ES o zahtevku Finske obvestila druge države članice. Komisija je z dopisom z dne 11. marca 2020 Finsko obvestila, da ima na voljo vse informacije, potrebne za presojo zahtevka.
                  
               
                     (5)
                  
                  
                     Posebni ukrep je v skladu z Direktivo Sveta (EU) 2020/285 (2). Navedena direktiva je spremenila poglavje 1 naslova XII Direktive 2006/112/ES, ki ureja posebno ureditev za mala podjetja. Namen Direktive (EU) 2020/285 je zmanjšanje stroškov izpolnjevanja obveznosti v zvezi z DDV za mala podjetja, omilitev izkrivljanja konkurence na nacionalni ravni in ravni Unije ter zmanjšanje negativnega učinka prehoda z oprostitve na obdavčitev (kar je poznano kot učinek praga). Njen namen je tudi olajšati izpolnjevanje obveznosti malih podjetij ter spremljanje, ki ga izvajajo davčne uprave. Zahtevani prag v višini 15 000 EUR je skladen s členom 284 Direktive 2006/112/ES, kakor je bila spremenjena z Direktivo (EU) 2020/285.
                  
               
                     (6)
                  
                  
                     Posebni ukrep je za davčne zavezance neobvezen. Davčni zavezanci imajo še vedno možnost, da se odločijo za splošno ureditev DDV v skladu s členom 290 Direktive 2006/112/ES.
                  
               
                     (7)
                  
                  
                     Na podlagi informacij, ki jih je predložila Finska, bo imel posebni ukrep le zanemarljiv učinek na skupni znesek davčnih prihodkov Finske v fazi končne potrošnje.
                  
               
                     (8)
                  
                  
                     Posebni ukrep ne bo imel negativnega vpliva na lastna sredstva Unije, pridobljena iz DDV, ker bo Finska izračunala nadomestilo v skladu s členom 6 Uredbe Sveta (EGS, Euratom) št. 1553/89 (3).
                  
               
                     (9)
                  
                  
                     Glede na to, da Finska pričakuje, da bo povečan prag privedel do zmanjšanih obveznosti v zvezi z DDV in s tem do zmanjšanja upravnega bremena in stroškov izpolnjevanja obveznosti za mala podjetja in davčne organe ter ne bo imel večjega vpliva na skupne prihodke iz DDV, bi bilo treba Finski dovoliti, da uporabi posebni ukrep.
                  
               
                     (10)
                  
                  
                     Dovoljenje za uporabo posebnega ukrepa bi moralo biti časovno omejeno. Rok bi moral zadostovati za oceno učinkovitosti in ustreznosti praga. Poleg tega morajo države članice v skladu z Direktivo (EU) 2020/285 do 31. decembra 2024 sprejeti in objaviti zakone in druge predpise, potrebne za uskladitev s členom 1 navedene direktive, in jih uporabljati od 1. januarja 2025. Zato bi bilo primerno Finski dovoliti, da uporablja posebni ukrep do 31. decembra 2024 –
                  
               SPREJEL NASLEDNJI SKLEP:
         
            Člen 1
            Z odstopanjem od točke 5 člena 287 Direktive 2006/112/ES se Finski dovoli oprostitev DDV za davčne zavezance, katerih letni promet ne presega 15 000 EUR.
         
         
            Člen 2
            Ta sklep začne učinkovati z dnem uradne obvestitve.
            Ta sklep se uporablja od 1. januarja 2021 do 31. decembra 2024.
         
         
            Člen 3
            Ta sklep je naslovljen na Republiko Finsko.
         
         
            V Bruslju, 8. junija 2020
            
               
                  Za Svet
               
               
                  Predsednica
               
               A. METELKO-ZGOMBIĆ
            
         
         
            (1)  UL L 347, 11.12.2006, str. 1.
         
            (2)  Direktiva Sveta (EU) 2020/285 z dne 18. februarja 2020 o spremembi Direktive 2006/112/ES o skupnem sistemu davka na dodano vrednost glede posebne ureditve za mala podjetja in Uredbe (EU) št. 904/2010 glede upravnega sodelovanja in izmenjave informacij za namene spremljanja pravilne uporabe posebne ureditve za mala podjetja (UL L 62, 2.3.2020, str. 13).
         
            (3)  Uredba Sveta (EGS, Euratom) št. 1553/89 z dne 29. maja 1989 o dokončni enotni ureditvi zbiranja lastnih sredstev, pridobljenih iz davka na dodano vrednost (UL L 155, 7.6.1989, str. 9).